Document ID: 32010D0437

A TANÁCS 2010/437/KKBP HATÁROZATA
(2010. július 30.)
a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről szóló 2008/851/KKBP együttes fellépés módosításáról
AZ EURÓPAI UNIÓ TANÁCSA,
tekintettel az Európai Unióról szóló szerződésre és különösen annak 28. cikkére, valamint 43. cikkének (2) bekezdésére,
mivel:
(1)
A Tanács 2008. november 10-én elfogadta a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről szóló 2008/851/KKBP együttes fellépést (1).
(2)
A Tanács 2009. december 8-án elfogadta a fenti együttes fellépés módosításáról szóló 2009/907/KKBP határozatot (2).
(3)
Mivel az Ádeni-öbölben és a szomáliai partok közelében található más területeken egyre hatékonyabban sikerül megakadályozni a kalóztámadásokat, a kalózok tevékenységüket fokozatosan Szomália és a szomszédos országok partjaitól 500 tengeri mérföldnél messzebb található tengeri területekre terjesztik ki.
(4)
A 2008/851/KKBP együttes fellépést ennek megfelelően módosítani kell,
ELFOGADTA EZT A HATÁROZATOT:
1. cikk
A 2008/851/KKBP együttes fellépés a következőképpen módosul:
1.
az 1. cikk (2) bekezdése helyébe a következő szöveg lép:
„(2) A Szomália és az Indiai-óceán térségében lévő tengeri területeken szomszédos országok partjainál ennek érdekében bevetett erők az EU tengeri műveletének a Tanács által 2008. augusztus 5-én jóváhagyott válságkezelési koncepcióban meghatározott politikai célkitűzésével összhangban működnek.”
2.
a 6. cikk (1) bekezdése helyébe a következő szöveg lép:
„(1) A Politikai és Biztonsági Bizottság (a továbbiakban: a PBB) és az Unió külügyi és biztonságpolitikai főképviselője (a továbbiakban: a főképviselő) - a Tanács felelőssége mellett - politikai ellenőrzést és stratégiai irányítást gyakorol az EU katonai művelete felett. A Tanács felhatalmazza a PBB-t, hogy a Szerződés 38. cikke alapján hozza meg a vonatkozó határozatokat. A felhatalmazás magában foglalja a tervezési - ideértve a műveleti tervre, a parancsnoki láncra és a harcérintkezés szabályaira vonatkozó - dokumentumok módosítására vonatkozó hatásköröket. A felhatalmazás magában foglalja továbbá az EU műveleti parancsnoka, illetve az EU-erők parancsnokának kinevezésére vonatkozó döntések meghozatalának hatáskörét. A katonai művelet céljaival és befejezésével kapcsolatos döntéshozatali hatáskör továbbra is a Tanácsot illeti meg, amelynek a főképviselő segítséget nyújt.”;
3.
a 8. cikk helyébe a következő szöveg lép:
„8. cikk
Összehangolt uniós válaszlépések
A főképviselő, az EU műveleti parancsnoka és az EU-erők parancsnoka ezen együttes fellépés végrehajtásának tekintetében biztosítják tevékenységeik szoros összehangolását.”;
4.
a 9. cikk (1) bekezdése helyébe a következő szöveg lép:
„(1) A főképviselő a legfőbb összekötő az Egyesült Nemzetek Szervezete, a szomáliai hatóságok, a szomszédos országok hatóságai, valamint az egyéb érintett szereplők felé. Az Afrikai Unióval fennálló kapcsolatai keretében a főképviselőt munkájában az Európai Unió Afrikai Unió melletti különleges képviselője (EUKK) segíti.”;
5.
a 10. cikk (3) bekezdése helyébe a következő szöveg lép:
„(3) A harmadik államok részvételére vonatkozó részletes szabályok a Szerződés 37. cikkében meghatározott eljárással összhangban megkötendő megállapodások tárgyát képezik. Amennyiben az EU és egy harmadik állam olyan megállapodást kötött, amely keretet biztosít ez utóbbi részvételére az EU válságkezelési műveleteiben, a megállapodás rendelkezései e művelettel összefüggésben is értelmezendők.”;
6.
a 11. cikk helyébe a következő szöveg lép:
„11. cikk
Az EU által vezetett erők jogállása
Az EU által vezetett olyan erők és személyi állomány jogállását - beleértve az őket megillető kiváltságokat, mentességeket és a küldetésük végrehajtásához és zavartalan működtetéséhez szükséges további biztosítékokat is -, amelyek:
-
harmadik államok szárazföldi területein állomásoznak vagy vannak jelen,
-
harmadik államok felségvizein vagy belvizein tevékenykednek,
a Szerződés 37. cikkében megállapított eljárásnak megfelelően kell meghatározni.”;
7.
a 15. cikk helyébe a következő szöveg lép:
„15. cikk
Információ átadása az Egyesült Nemzetek Szervezetének és egyéb harmadik feleknek
(1) A főképviselő jogosult arra, hogy az EU katonai műveletének céljaira létrehozott minősített EU-információkat és -dokumentumokat - a Tanács biztonsági szabályzatával (3) összhangban - az azokra vonatkozó minősítési szintet figyelembe véve átadja az Egyesült Nemzetek Szervezetének és az ezen együttes fellépéshez csatlakozó egyéb harmadik feleknek.
(2) A főképviselő jogosult arra, hogy a Tanácsnak a művelettel kapcsolatos tanácskozásaira vonatkozó, a Tanács eljárási szabályzata (4) 6. cikkének (1) bekezdése szerinti titoktartási kötelezettség alá tartozó nem minősített EU-dokumentumokat átadja az Egyesült Nemzetek Szervezetének és az ezen együttes fellépéshez csatlakozó egyéb harmadik feleknek.
2. cikk
Ez a határozat az elfogadásának napján lép hatályba.
Kelt Brüsszelben, 2010. július 30-án.

Labels: 11
5
10
20
8
12
18